Il-Kumpanija Maltco Lotteries tat donazzjoni ta' ħamsin elf ewro lill-Fondazzjoni għal-Logħob Responsabbli biex tużahom f'inizjattivi li jippromwovu l-logħob tal-azzard b'mod responsabbli. Il-Manager tal-Fondazzjoni, Kevin O'Neill stqarr kif il-Fondazzjoni se taħdem aktar mal-kumpanija Maltco biex tara li l-appell ta' logħob responsabbli jkun wieħed ċar. Dan għaliex minkejja li l-abbuż huwa perikoluż, il-logħob tal-azzard fih innifsu jista' jitgawda jekk isir b'mod responsabbli. O'Neill qal, "Aħna nemmnu li l-logħob għandu jkun post fejn wieħed għandu jieħu pjaċir u mhux li jiġi dipendenti minn dak il-post jew dik ir-rikreazzjoni li jkun qed jieħu jiġifieri importanti li dak il-bilanċ ikun hemm." Il-Kap Eżekuttiv ta' Maltco sostna kif apparti din id-donazzjoni sostanzjali, il-kumpanija taħdem ukoll biex tgħarraf lil kull min jilgħab dwar il-bilanċ. Il-Ministru għall-Ekonomija, Silvio Schembri qal kif il-pandemija fissret żmien diffiċli għall-persuni bil-vizzju, u f'ċertu każijiet żiedet it-tentazzjoni. Għaldaqstant irringrazzja lill-Fondazzjoni għax-xogħol utli tagħha u lill-Maltco għall-kontribut finanzjarju.